Alexandra Daddario

Alexandra Anna Daddario (sündinud 16. märtsil 1986) on Ameerika Ühendriikide näitleja. Tema tuntumad rollid on Annabeth Chase "Percy Jacksoni" filmides, Blake Gaines filmis "San Andreas", Summer Quinn filmis "Rannavalve" ja Emma Corrigan filmis "Kellel poleks saladusi?".

Daddario on mänginud ka filmides "Texase mootorsaemõrvad 3D" ja "Linnaluba" ning olnud külalisnäitleja sellistes teleseriaalides nagu "Valgekrae", "Alati päikeseline Philadelphia", "Sünge juhtum", "Uus tüdruk" ja "Ameerika õudukas".

Lapsepõlv ja haridus 

Daddario on sündinud New Yorgis. Ta on peres vanim laps. Tema ema Christina on jurist ja isa Richard Daddario prokurör ning endine New Yorgi politsei terrorismivastase võitluse üksuse juhataja linnapea Michael Bloombergi alluvuses. Tema vend Matthew Daddario on samuti näitleja, tal on ka õde Catharine. Daddario isapoolne vanaisa oli Emilio Q. Daddario, Ameerika Ühendriikide esindajatekoja demokraatlik liige Connecticuti osariigis aastatel 1959–1971. Alexanda Daddariol on itaalia, slovaki, inglise ja iiri juured.

Daddario kasvas üles Manhattanil Upper East Side'il. Ta õppis Brearley koolis ja ka Professional Children's koolis. Daddario on öelnud, et otsustas näitlejannaks saada üheteistaastaselt. Ta käis Marymount Manhattan kolledžis. Ta on aastaid õppinud Meisneri näitlemistehnikat.

Karjäär 

Daddario tegi oma televisioonidebüüdi 16-aastaselt, kui ta mängis teismelist Laurie Lewist ABC päevases seebiooperis "All My Children". Tema esimene suurem roll oli Annabeth Chase fantaasia-seiklusfilmis "Percy Jackson ja olümplased: Välguvaras" (2010). Tal oli ka korduv roll Neal Caffrey armastatu Kate Moreauna USA Networki FBI-teemalises draamaseriaalis "Valgekrae". 2011. aastal tegi ta kaasa filmis "Linnaluba" ja tal oli korduv roll Rachelina NBC komöödia-draamaseriaalis "Parenthood".

2012. aastal tegi ta kaasa Imagine Dragonsi laulu "Radioactive" muusikavideos ja oli külalisnäitleja FX-i situatsioonikomöödias "Alati päikeseline Philadelphia" Ruby Taftina. Tema esimene peaosa oli Heather Milleri roll filmis "Texase mootorsaemõrvad 3D" (2013). 2013. aasta teises pooles kordas Daddario oma rolli Annabeth Chase'ina järjefilmis "Percy Jackson: Koletiste meri". Siis mängis ta romantilises õuduskomöödias "Burying the Ex" koos selliste näitlejatega nagu Anton Yelchin ja Ashley Greene. "Burying the Ex" valiti osalema, kuid mitte võistlema Veneetsia filmifestivalil 2014. aastal.

2014. aastal oli Daddariol lühike roll HBO antoloogia sarja "Sünge juhtum" esimeses hooajas. Ta mängis neljas osas Lisa Tragnetti, kohtureporterit, kellel on abieluväline afäär Woody Harrelsoni mängitava tegelasega. Järgmisel aastal oli tal juhtiv roll Blake Gainesina katastroofifilmis "San Andreas", kus ta mängis koos Dwayne Johnsoniga.

2015. aastal tegi Daddario lisaks kaasa Foxi komöödiasarja "Viimane mees Maa peal" avaosas, mille režissöör ja peaosatäitja on Will Forte. Samal aastal oli ta külalisnäitleja FX-i antoloogia sarja "Ameerika õudukas" viienda hooaja osades, kus kujutas väljamõeldud versiooni disainer Natacha Rambovast.

2016. aastal oli tal kõrvalosa Nicholas Sparksi romantilises draamafilmis "Elu valikud", mille lavastas Ross Katz. Hiljem mängis Daddario ühte peaosa "Rannavalve" filmiversioonis (2017), taaskohtudes võtetel oma "San Andrease" kaasnäitleja Dwayne Johnsoniga. Daddario mängis Summer Quinni, keda originaalseriaalis kehastas Nicole Eggert. Samal aastal kehastas Daddario Kate Jeffriest reisikomöödias "The Layover" (2017), mille lavastas William H. Macy ning kus tegi kaasa ka Kate Upton.

Aastal 2018 tegi Daddario kaasa ansambli Maroon 5 loo "Wait" muusikavideos ja mängis Avery Martini rolli romantilises komöödias "When We First Met", mille kaasstsenarist on Adam DeVine. Daddario on valitud mängima Constance Blackwoodi filmis "We Have Always Lived in the Castle", Stacie Passoni lavastatud filmiversioonis Shirley Jacksoni samanimelisele müstilisele põnevusromaanile. Daddario on mänginud koos Henry Cavilli ja Sir Ben Kingsleyga psühholoogilises trilleris "Nomis"  ja on teinud peaosa dramaatilises trilleris "I Am Not a Bird".

Filmograafia

Filmid

Televisioon

Veeb

Muusikavideod

Videomängud

Auhinnanominatsioonid

Viited 

Ameerika Ühendriikide näitlejad
Sündinud 1986